Ħallejna l-aħħar tas-sena bil-messaġġi tal-mexxejja ta' pajjiżna. Mumenti ta' riflessjoni u fl-istess ħin ta' preparazzjoni għal dak li ser naraw quddiemna fix-xhur li ġejjin. Diskors li jikxef lil dak li jkun f'dak li huwa. Hemm id-diskors li huwa faċli u hemm il-fatti li huma diffiċli. Il-politika għandha ħafna tipi differenti jaħdmu fiha. Hemm dawk li moħħhom biex jaħdmu u dawk li moħħhom biex jidhru. Ftit huma dawk li jgħarfu l-bilanċ li hemm bżonn li jiġi milħuq bejn waħda u oħra. Huwa tajjeb li tinforma lill-poplu b'dak li tkun qiegħed twettaq, però meta tesaġera fix-xejn tispiċċa tidħak bik innifsek. Il-ġdid jibqa' ġdid żgur, biss wara ftit jibda jitlef mill-porporina u jibda jiqdiem. Bir-rispett kollu, ma tantx rajt persuni impressjonati bid-diskors tal-Prim Ministru. Il-preżentazzjoni żejda, ħafna drabi għal dawk li jżommu saqajhom mal-art huwa preludju ta' nuqqas ta' sustanza. Nuqqas ta' għarfien ta' dik li hija r-realtà. Ħarba 'l-bgħid minn dak li l-poplu qiegħed verament iħoss b'idejh. L-aħħar tas-sena għalqet bil-marka ċara li r-ras iebsa rebħet fuq ir-raġuni. Għaddiet tal-Prim Ministru fuq iċ-ċittadinanza. Mar lura minn dak li kien webbes rasu fuqu qabel fil-Parlament u pprova jidher li mar 'il quddiem fuq dak li kellu jirtira minnu. Esperiment ieħor fil-manwali ta' dawk li jiktbu l-kotba ta' kif tagħmel il-propaganda politika. Ta' dawk li jħarsu biss li jimmarkaw ruħhom f'dak li jidhru li huma u mhux f'dak li attwalment hu. Dan fih innifsu huwa l-linja ġenerali tal-Gvern tal-ġurnata. Qiegħed jaħrat it-triq biex jaħrab minn dak li għaddej bħalissa. Il-kwistjoni taċ-ċittadinanza, u li din ġiet marbuta mal-estimi finanzjarji bdiet tattakkana. Il-verità hija li ż-żidiet bdew jinħassu diġà fis-sena li għaddiet u d-dħul mistenni ma seħħx, anzi dak li kien qiegħed hemm diġà nħass li sejjer lura. L-avvjament tal-azjenda kummerċjali Maltija, bid-diskors bla sens u bil-kitba li saritilha, bdiet sejra lura waħda u sew. M'għandniex nidħqu bina nfusna lkoll kemm aħna. Il-poplu beda jħoss l-impatt tan-nuqqas ta' tkabbir ekonomiku u issa bdejna sena li fiha l-Gvern ser ikompli jsib ruħu fid-diffikultajiet. Hemm ċar li hemm min irid jaħrab minn din il-verità. Biss, il-pajjiż jaf li għandu x'jaffronta. Jaf li altru l-Gvern li kellu u altru dan li għandu. Japprezza li ma hemmx l-istess direzzjoni jew ideat u proprju għalhekk li huwa ferm u ferm iktar kawt f'dak li jwettaq, f'dak li jonfoq u f'dak li jħares li jibni jew le. Bl-esperjenza tas-sena li għaddiet, l-Oppożizzjoni għandha tirreġistra li mxiet ferm iktar 'il quddiem milli ħaddieħor seta' ħaseb. Qegħdin diġà fuq saqajna minkejja l-kumplikazzjonijiet li partit bħal tagħna jsib ruħu fihom. Irridu però nirreġistraw li dan il-Gvern huwa maħkum minn doża ta' suppervja. M'huwiex lest li jifhem malajr fejn żbalja u qiegħed jiżbalja, anzi jrid jinsisti li m'huwiex. Fhimna li dak li joħroġ minn ħalq uħud, anke jekk ikun bil-fatti u l-provi żbaljat, ma jiġix irtirat. Dan għalina jfisser li sejrin lejn sena ta' iktar inkwiet. Aħna bħala Oppożizzjoni nibqgħu però ninsistu u naħdmu biex naqdmu dmirna bl-aħjar mod possibbli. Nifhmu li hemm dejjem iktar lok għall-fatti u ferm inqas għall-immaġini.
Iktar ħidma, inqas immaġini.